

VLADA REPUBLIKE HRVATSKE

Zagreb, 6. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo kulture i medija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Prijedloga II. aneksa Ugovora između Hrvatske radiotelevizije i Vlade Republike Hrvatske za razdoblje od 1. siječnja 2023. do 31. prosinca 2027. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 8. i članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 13. stavkom 1. Zakona o Hrvatskoj radioteleviziji („Narodne novine“, br. 137/10., 76/12., 78/16., 46/17., 73/17. - ispravak, 94/18. - Odluka Ustavnog suda Republike Hrvatske, 114/22., 20/23. - Odluka Ustavnog suda Republike Hrvatske i 18/24.), Vlada Republike Hrvatske je na sjednici održanoj \_\_\_\_\_ donijela

**ZAKLJUČAK**

1. Prihvaća se Prijedlog II. aneksa Ugovora između Hrvatske radiotelevizije i Vlade Republike Hrvatske za razdoblje od 1. siječnja 2023. do 31. prosinca 2027., u tekstu koji je dostavilo Ministarstvo kulture i medija aktom, KLASA: 614-03/22-01/0015, URBROJ: 532-07-01/1-24-57, od 27. kolovoza 2024.
2. Ovlašćuje se ministrica kulture i medija da, u ime Vlade Republike Hrvatske, potpiše aneks Ugovora iz točke 1. ovoga Zaključka.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Vlada Republike Hrvatske i Hrvatska radiotelevizija, sukladno članku 13. stavku 1. Zakona o Hrvatskoj radioteleviziji, sklopili su dana 19. listopada 2022. godine Ugovor za petogodišnje razdoblje, od 1. siječnja 2023. do 31. prosinca 2027. godine, kojim se utvrđuju programske obveze HRT-a te iznos i izvor sredstava za njihovo financiranje.

U skladu s odredbama Zakona o HRT-u, u Ugovoru se razrađuju misija, vrijednosti i načela HRT-a. Ugovor sadrži kvalitativno izražene zahtjeve za javne usluge koje je HRT obvezan pružati u ugovorenom razdoblju. Ugovor osobito uređuje radijske i televizijske kanale koje HRT emitira, njihovu vrstu, svrhu i programsku osnovu, broj vrstu i sadržaj internetskih stranica i portala HRT-a, programske obveze sukladno Zakonu te dodatne obveze u odnosu na međunarodne sadržaje, sadržaje namijenjene nacionalnim manjinama i manjinskim skupinama, zaštitu i očuvanje audio i audiovizualne građe, dijalog s javnošću i jačanje svijesti o javnim vrijednostima, obveze informiranja u hitnim situacijama.

Ugovorom se također uređuje glazbena proizvodnja HRT-a, pitanja tehnološkog razvoja javne radiotelevizije, financiranje strateških projekata i drugih ulaganja, mjerila i postupak za provedbu testa javne vrijednosti javnih usluga te uvrštavanje sportskih događaja u programe HRT-a, on-line usluge koje ispunjavaju kriterije iz Zakona.

Odredbom članka 99. stavcima 1. i 2. Ugovora propisano je da u skladu s člankom 13. stavkom 8. Zakona o HRT-u, HRT ima pravo predložiti izmjene i dopune ovog Ugovora zbog nepredviđenih programskih i financijskih događanja, a zbog kojih nije potrebno provoditi postupak iz članka 13. stavka 3. Zakona o HRT-u te da u slučaju nastupanja nepredviđenih programskih i financijskih događaja iz prethodnog stavka, odnosno ako se okolnosti promijene u tolikoj mjeri da utvrđene programske obveze i njihovo financiranje više nisu usklađeni, HRT je utvrdio prijedlog izmjena i dopuna ovog Ugovora te ga je uz obrazloženje dostavio Vladi Republike Hrvatske.

U obrazloženju HRT u dopisima od 04. lipnja i 01. srpnja 2024. godine bitnome navodi da je HRT pokrenuo otvoreni postupak javne nabave velike vrijednosti za usluge izrade plana konsolidacije rada i poslovanja HRT-a. U okviru istoga zaprimljeno je ukupno 5 ponuda te je dana 26. ožujka 2024. godine objavljena odluka o odabiru. Na odluku o odabiru izjavljena je žalba dana 05. travnja 2024. godine, a Državna komisija po istoj donijela Rješenje 06. lipnja 2024. kojim je poništena odluka o odabiru.

Dana 09. srpnja 2024. nakon ponovljenog pregleda i ocjene ponuda, objavljena je nova odluka o odabiru istog ponuditelja odnosno zajednice ponuditelja s cijenom ponude bez PDV-a 200.000,00 EUR. Istek roka mirovanja nastupio je 20. srpnja 2024., a s odabranom zajednicom ponuditelja u tijeku je fizičko potpisivanja ugovora o javnoj nabavi. Uslugu će članovi zajednice ponuditelja izvršavati sukladno ponuđenoj metodologiji i planu radu koji uključuje vremensko trajanje od 9 tjedana – ugovorom definiran početak 16. rujna 2024. i završetak 18. studenoga 2024.

Slijedom navedenog, predlaže se donošenje Zaključka kojim će se prihvatiti tekst Aneksa ugovora te ovlastiti ministrica kulture i medija da, u ime Vlade Republike Hrvatske, potpiše II. Aneks ugovor između Vlade Republike Hrvatske i Hrvatske radiotelevizije za razdoblje od 1. siječnja 2023. do 31. prosinca 2027. godine.